D ô v o d o v á     s p r á v a

        Ministerstvo pre správu a privatizáciu národného majetku SR predkladá materiál     
„Návrh na  vydanie rozhodnutia, ktorým sa ruší rozhodnutie o privatizácii obchodnej spoločnosti SOLIVARY akciová spoločnosť Prešov so sídlom v Prešove“ na základe žiadosti Fondu národného majetku Slovenskej republiky.

         Uznesením Prezídia Fondu národného majetku Slovenskej republiky (ďalej len „Prezídium fondu“)  č. 22/029/00 z 12.4.2000 bolo podľa § 28 ods. 5 zákona na základe predchádzajúceho súhlasu Ministerstva pre správu a privatizáciu národného majetku č. 672 z 11.4.2000,  vydané rozhodnutie Prezídia fondu č. 929/2000 z 12.4.2000 o naložení s majetkovou účasťou fondu na podnikaní spoločnosti SOLIVARY akciová spoločnosť Prešov, so sídlom v Prešove, vo výške 78 913 kusov akcií, čo predstavuje 84,44 % podiel na jej základnom imaní.

          Rozhodnutie Prezídia fondu určuje spôsob naloženia s  majetkovou účasťou, predajom v obchodnej verejnej súťaži a stanovuje podmienky a kritériá súťaže. Do súťaže vyhlásenej fondom dňa 29.6.2000 na základe predmetného rozhodnutia nebol predložený žiadny návrh, ktorý by splnil uverejnené podmienky súťaže, vypracované v súlade rozhodnutím. Fond v zmysle uverejnených podmienok súťaže  ukončil súťaž ako neúspešnú. Jedným z dôvodom neúspešnosti verejnej obchodnej súťaže bola podmienka prevzatia štátnej záruky za zahraničný úver. 

        Vláda Slovenskej republiky uznesením č. 144 zo 14. februára 2001 schválila použitie finančných prostriedkov získaných z privatizácie časti majetkovej účasti štátu a Fondu národného majetku SR na podnikaní peňažného ústavu Slovenská sporiteľňa, a.s. v Bratislave v roku 2001. Na úhradu štátnej záruky pre SOLIVARY a.s. Prešov, bola vyčlenená čiastka  1 166,45  mil. Sk, ktorou bude splatený úver poskytnutý spoločnosti SOLIVARY, a.s. Prešov konzorciom bánk vedeným obstarávateľom  Credit Lyonnais Bank Praha, a.s. na realizáciu projektu „Ťažba a spracovanie soli z ložiska Zbudza.

 S majetkovou účasťou fondu (84,44 %) na podnikaní  spoločnosti SOLIVARY akciová spoločnosť Prešov so sídlom v Prešove  nebolo možné naložiť podľa rozhodnutia Prezídia fondu č. 929/2000 z 12.4.2000. V súlade s uznesením Prezídia fondu  č. 2/XLIII/00 z 20. 11. 2000 fond navrhuje spôsob naloženia s 84, 44 % majetkovou účasťou fondu na podnikaní spoločnosti SOLIVARY akciová spoločnosť Prešov  p r i a m y m   p r e d a j o m  záujemcovi, ktorého fond vyberie na základe výberového konania.

Rozhodnutie Prezídia fondu bolo vydané v súlade s § 28 ods. 5 zákona v znení zák. č. 253/1999 Z.z., ktorým sa mení a dopĺňa zákon č. 92/1991 Zb.

            Predkladaný materiál  bol prerokovaný na Porade ekonomických ministrov vlády SR dňa 19. 2. 2001 a doplnený v zmysle záverov porady.